ທ່ານ Udall ກ່າວວ່າ ມີການສະໜັບສະໜຸນ ເພີ້ມຂຶ້ນ ໃຫ້ຍົກເລີກ ການລົງໂທດ ຕໍ່ຄິວບາ
ສະມາຊິກສະພາສູງ ສັງກັດພັກ Democrat ຈາກລັດ New Mexico ທ່ານ Tom Udall ໃຫ້ຄວາມເຫັນດັ່ງກ່າວ ໃນວັນພຸດວານນີ້ ທີ່ນະຄອນ Havana.
ສະມາຊິກສະພາສະຫະລັດ ທ່ານນຶ່ງກ່າວວ່າ ມີການສະໜັບ ສະໜຸນ ເພີ້ມຂຶ້ນຢູ່ໃນລັດຖະສະພາເພື່ອໃຫ້ຍົກເລີກການລົງໂທດ ທາງດ້ານເສດຖະກິດທີ່ມີມາເປັນເວລາ 5 ທົດສະວັດຕໍ່ຄິວບາ ໂດຍສະຫະລັດ ນັ້ນ ສະມາຊິກສະພາສູງສັງກັດພັກ Democrat ທ່ານ Tom Udall ຈາກລັດ New Mexico ທາງພາກຕາເວັນຕົກຂອງສະຫະລັດ ໄດ້ໃຫ້ຄວາມເຫັນດັ່ງກ່າວ ໃນວັນພຸດວານນີ້ ທີ່ນະຄອນ Havana ທ່ານ Udall ໄດ້ກ່າວວ່າ ທັງພັກ Democrat ແລະ Republicans ໄດ້ສະແດງການສະໜັບສະໜຸນຕໍ່ຫຼາຍໆຮ່າງກົດໝາຍທີ່ກ່ຽວຂ້ອງກັບຄິວບາ ຊຶ່ງຮວມທັງ ການຍົກເລີກຂໍ້ຫ້າມເດີນທາງ ແລະໃຫ້ສະໜັບສະໜຸນຕໍ່ກິດຈະກຳດ້ານເສດຖະກິດແບບມີ ຂໍ້ຈຳກັດໃນດ້ານການກະເສດແລະດ້ານເທັກໂນໂລຈີ ນັ້ນ ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ຮຽກຮ້ອງໃຫ້ລັດຖະສະພາທີ່ຄວບຄຸມ ໂດຍພັກ Republicans ໃຫ້ຍົກການລົງໂທດ ຊຶ່ງໄດ້ມີການນຳໃຊ້ໃນຕອນທີ່ ຜູ້ນຳຄິວບາ ທ່ານ Fidel Castro ທີ່ເປັນພັນທະມິດກັບອະດີດສະຫະພາບໂຊຫວຽດ ຫຼັງຈາກໄດ້ໂຄ່ນລົ້ມ ຜູ້ນຳຜະເດັດການ Fulgencio Bautista ໃນປີ 1959 ທ່ານ Udall ໄດ້ເປັນຜູ້ນຳພາຄະນະຜູ້ແທນສະຫະລັດ ສັງກັດພັກ Democrat 4 ທ່ານ ໄປການໄປຢ້ຽມຢາມນະຄອນ Havana ບ່ອນທີ່ພວກທ່ານໄດ້ໂອ້ລົມກັບເຈົ້າໜ້າທີ່ຂອງ ຄິວບາ ແລະສ່ວນບຸກຄົນ ທີ່ເປັນພົນລະເຮືອນັ້ນ ນຶ່ງໃນຄະນະຜູ້ແທນ ແມ່ນຈາກລັດ Minnesota ທ່ານ Al Franken ໄດ້ກ່າວວ່າ “ຍັງມີກຸ່ມສຽງສ່ວນນ້ອຍ” ໃນລັດຖະສະພາ ທີ່ຍັງມີຄວາມເຫັນຄັດຄ້ານຢ່າງແຂງຂັນ ຕໍ່ການຍົກເລີກການລົງໂທດນີ້